ปลัดกระทรวงการคลัง เผยเตรียมพิจารณาจ่ายเงินเยียวยาเพิ่มเติมรอบสุดท้าย 4 กลุ่ม รวม 9 ล้านคน หากงบประมาณเพียงพอสามารถจ่ายได้ทันทีในเดือนมิถุนายนนี้
ปลัดกระทรวงการคลัง เผยเตรียมพิจารณาจ่ายเงินเยียวยาเพิ่มเติมรอบสุดท้าย 4 กลุ่ม รวม 9 ล้านคน หากงบประมาณเพียงพอสามารถจ่ายได้ทันทีในเดือนมิถุนายนนี้นายประสงค์ พูนธเนศ ปลัดกระทรวงการคลัง เปิดเผยระหว่างเป็นประธานการประชุมคณะกรรมการเยียวยา มาตรการดูแลกลุ่มตกหล่นและอื่นๆ ว่า ได้เตรียมพิจารณาจ่ายเงินเยียวยาเพิ่มเติมรอบสุดท้ายจำนวน 9 ล้านคน แบ่งเป็น 4 กลุ่ม ประกอบด้วย กลุ่มแรก บัตรสวัสดิการแห่งรัฐ 1.2 ล้านคน กลุ่มสอง ผู้ที่ลงทะเบียนไม่ครบทำให้หลุดไปจากระบบจำนวน 1.7 ล้านคน ซึ่งมีคนกรอกข้อมูลเข้าไปใหม่เมื่อคัดกรองแล้วจะเหลืออยู่ที่ประมาณ 3 แสนคนที่ต้องไปดูแล กลุ่มที่สาม ผู้ตกงานที่จ่ายเงินประกันสังคมยังไม่ครบ 6 เดือน จึงไม่ได้รับสิทธิ์ประกันสังคมจำนวน 6.6 หมื่นคน ซึ่งทั้ง 3 กลุ่มนี้จะต้องทำเรื่องเข้าที่ประชุมคณะกรรมการกลั่นกรองในสัปดาห์หน้า ก่อนจะนำเสนอต่อที่ประชุมคณะรัฐมนตรี (ครม.) ใหม่อีกครั้งในสัปดาห์ถัดไป ขณะที่กระทรวงการพัฒนาสังคมและความมั่นคงของมนุษย์ (พม.) ได้นำเสนอตัวเลขผู้ที่ต้องดูแลมาอยู่ที่ 6.9-7 ล้านคน รวมผู้ที่ต้องจ่ายเงินเยียวยาเพิ่มเติมทุกกลุ่มประมาณ 9 ล้านคนปลัดกระทรวงการคลัง ยังเน้นย้ำด้วยว่า รัฐบาลจะพยายามเก็บตกประชาชนที่เดือดร้อนให้ครบทุกกลุ่ม ซึ่งแนวทางที่ออกมาคือจ่ายเงินเยียวยา แต่ยังไม่สามารถระบุจำนวนเงินได้ เนื่องจากขึ้นอยู่กับคณะกรรมการกลั่นกรองเป็นผู้พิจารณา กรณีที่มีเงินงบประมาณเพียงพอก็จะสามารถจ่ายได้ในเดือนมิถุนายน ซึ่งจะจ่ายทันทีจำนวน 2 เดือน และจ่ายเดือนกรกฎาคมอีก 1 เดือน แต่หากเงินไม่พอก็จะต้องทำเรื่องกู้เงินมาจ่ายเพิ่มเติม